**ОБРАЗЛОЖЕЊЕ**

**I Правни основ**

Правни основ за доношење Стратегије унапређења положаја особа са инвалидитетом у Републици Србији за период од 2025. до 2030. године садржан је у одредби члана 38. став 1. Закона о планском систему („Службени гласник, РС”, број 30/08), којим је прописано да документа јавних политика на републичком нивоу усваја Влада, осим ако је другачије прописано посебним законом. За њено доношење важни су и чланови 12. и 13. Закона о планском систему, којим су дефинисане врсте и обавезни елементи стратегије.

**II Разлози за доношење Стратегије**

У Републици Србији се дуги низ година спроводи процес опсежних реформи у свим областима друштвеног живота уз истовремено усклађивање националног законодавства са стандардима Европске уније (ЕУ). Тако су и у области унапређења положаја особа са инвалидитетом, у најширем смислу, до сада извршени значајни помаци, али имајући у виду да бројни ризици социјалне искључености особа са инвалидитетом имају тенденцију умножавања, потребно је константно деловати, применом мултидисциплинарног и мултисекторског приступа, предузимајући различите активности како би се ти ризици свели на најмању меру.

Са циљем реализације начела једнакости и забране дискриминације и побољшања положаја особа са инвалидитетом у Републици Србији, почетком 2007. године донета је Стратегија унапређења положаја особа са инвалидитетом у Републици Србији (у даљем тексту: Прва стратегија), којом су установљени циљеви за период од 2007. до 2015. године, усаглашени са свим развојним националним и међународним документима у моменту усвајања. Првом стратегијом утврђен је средњорочни план активности којим је изражена чврста посвећеност Републике Србије обезбеђивању подршке особама са инвалидитетом у свим областима друштвеног живота.

Aнализа постигнутих резултата у погледу положаја особа са инвалидитетом дата је кроз Извештај о спровођењу Прве стратегије, који је сачињен у непосредној сарадњи Министарства за рад, запошљавање, борачка и социјална питања, као министарства надлежног за област унапређења положаја особа са инвалидитетом и Националне организације особа са инвалидитетом Србије, која је у пуној мери пратила сам процес њење израде.

Имајући у виду потребу за даљим унапређењем положаја особа са инвалидитетом у Републици Србији, као и чињеницу да је истекло важење Прве стратегије, на основу које су сагледани остварени резултати, као и потребу усаглашавања националног правног оквира са стандардима Конвенције Уједињених нација о правима особа са инвалидитетом и одредбама европског законодавства, приступило се изради Стратегије унапређења положаја особа са инвалидитетом у Републици Србији за период од 2020. до 2024. године (у даљем тексту: Друга стратегија), која је донета 5. марта 2020. године са периодом важења од 1. јануара 2020. до 31. децембра 2024. године. Из чињенице да период примене Друге стратегије није истекао, произилази да није могао бити припремљен финални извештај о резултатима њеног спровођења.

На основу анализе резултата постигнутих кроз примену Друге стратегије и акционих планова за њену имплементацију, као и кроз сагледавање актуелне ситуације у вези са положајем особа са инвалидитетом сачињене су еx-post и еx-ante анализе ефеката, на основу којих су припремљени Предлог стратегије унапређења положаја особа са инвалидитетом у Републици Србији за период од 2025. до 2030. године (у даљем тексту: Предлог стратегије) и Предлог акционог плана за спровођење Стратегије унапређења положаја особа са инвалидитетом у Републици Србији за период од 2025. до 2030. године, у периоду од 2025. до 2027. године (у даљем тексту: Предлог АП), који су у оквиру поступка консултација, у периоду од 25. јула до 8. августа 2024. године, били објављени на порталу е-Консултације.

Из резултата спроведене ex-post анализе произилази да нису у потпуности реализовани сви утврђени приоритети, због чега ће уз постављање нових приоритета у циљу унапређења положаја особа са инвалидитетом, Предлогом стратегије бити обухваћени и ти делимично остварени или неостварени приоритети из претходне - Друге стратегије. У том смислу, ex-post анализа указује да, и даље, постоје дугорочне потребе особа са инвалидитетом које нису задовољене, као и да је потребан континуитет деловања како би се у потпуности реализовали циљеви и мере препознати у Другој стратегији.

Кроз анализу положаја особа са инвалидитетом у Републици Србији, која је спроведена у оквиру ex-аnte анализе, констатовано је да упркос постигнутим резултатима, као и активностима и иницијативама предузетим у току претходних година и даље постоје значајне неједнакости и евидентно неповољан положај особа са инвалидитетом у односу на остале грађане. Такође, поједини прописи и њихово спровођење у пракси захтевају одређене суштинске промене како би се обезбедило пуноправно учешће и инклузија особа са инвалидитетом и уживање свих грађанских права на једнаком нивоу.

На основу сугестија и предлога прикупљених кроз процес консултација, које су имплементиране у текст Предлога стратегије и Предлога АП, припремљени су предлози ових планских докумената за поступак јавне расправе.

**III Објашњење предложене Стратегије**

Предлог Стратегије састоји се из седам делова:

1. Увод;
2. Планска документа и правни оквир од значаја и утицаја на положај особа са инвалидитетом;
3. Опис постојећег стања;
4. Принципи деловања Стратегије;
5. Визија и жељена промена која ће се остварити;
6. Циљеви и мере Стратегије;
7. Механизми за спровођење мера и начин праћења реализације и ефеката.

У Предлогу стратегије представљени су општи и посебни циљеви, као и основни разлози за њено доношење. Дат је сажет преглед постојећег стања, а путем дефинисања општег и посебних циљева одређују се основни правци деловања ради остваривања равноправности, спречавања дискриминације, поштовања достојанства и стварања услова да особе са инвалидитетом на равноправној основи уживају сва људска права и основне слободе и активно учествују у свим областима друштвеног живота.

Стратешка документа Владе Републике Србије у различитим областима указују на потребу унапређења положаја особа са инвалидитетом, а као посебно важни издвајају се:

1. Акциони план за Поглавље 23, одељак „Основна права”;
2. Стратегија деинституционализације и развоја услуга социјалне заштите у заједници за период 2022-2026. године;
3. Програм о заштити менталног здравља у Републици Србији за период 2019-2026. године;
4. Стратегија јавног здравља у Републици Србији за период 2018–2026. године;
5. Стратегија запошљавања у Републици Србији за период 2021-2026. године.

Република Србија је, као чланица Уједињених нација (УН), потписница међународних уговора о људским правима као што су: Међународни пакт о грађанским и политичким правима са факултативним протоколима, Међународни пакт о економским, социјалним и културним правима, Конвенција о елиминацији свих облика расне дискриминације, Конвенција против тортуре и других окрутних, нехуманих и понижавајућих казни и поступака и Конвенција о елиминисању свих облика дискриминације жена. Ови уговори су од утицаја и на положај особа са инвалидитетом. Такође, 2009. године је у Републици Србији ратификована Конвенција о правима особа са инвалидитетом и Опциони протокол уз Конвенцију о правима особа са инвалидитетом.

Када је у питању међународни оквир у овој области, посебан значај има нова глобална развојна агенда – Агенда одрживог развоја УН до 2030. године. Инвалидитет се наводи у многим деловима Агенде одрживог развоја, а посебно у деловима који се односе на образовање, рад и запошљавање, смањење неједнакости, одрживе градове и заједнице, као и прикупљање података и редовно праћење овог документа. Велики значај има и Стратегија за права особа са инвалидитетом за период 2021-2030 - Заједница једнакости. Ова стратегија представља изузетно значајан документ ЕУ којим је дефинисан општи оквир политике унапређења положаја особа са инвалидитетом, али и конкретније мере и активности у одређеним областима.

Према подацима Светске здравствене организације, око 1.3 милијарде људи или 16% светске популације суочава се са неком врстом инвалидитета, уз тенденцију пораста броја особа са инвалидитетом. Када би се та статистика применила на актуелне податке о броју становника у Републици Србији, могло би се говорити о потенцијалном броју од 1.044.273 грађана са неким обликом инвалидитета.Према последњем попису становништва, 356.404 лица се изјаснило као особе са инвалидитетом, што имплицира плански и системски приступ у решавању проблема ове посебно осетљиве категорије грађана.

Иако примарно у фокусу Министарства за рад, запошљавање, борачка и социјална питања – Сектора за заштиту особа са инвалидитетом, ова стратегија представља мултиресорски документ који се односи на особе са инвалидитетом као бројну, посебно осетљиву и маргинализовану групу грађана, а њен утицај је изразито комплексан и широк, имајући у виду да су потребе особа са инвалидитетом, посебна прилагођавања или неопходна подршка присутни готово у свим аспектима друштвеног живота, укључујући економију, здравље, запошљавање, социјалну политику, медије, информисање, културу, спорт, безбедност, образовање, саобраћај, инфраструктуру и остале области.

У оквиру анализе проблема у Предлогу стратегије дефинисани су и описани узроци бројних кључних проблема, који се односе на особе са инвалидитетом:

1. Недовољно развијен систем услуга социјалне заштите за особе са инвалидитетом, односно дневних услуга и услуга подршке за самостални живот на нивоу јединица локалне самоуправе и неједнака регионална доступност услуга.
2. Недостатак мултисекторских услуга и транзиционих услуга за особе са инвалидитетом које би подржале транзицију особа са инвалидитетом у односу на узрасну доб и прелазак из система образовања на поље запошљавања и самосталног живота.
3. Недостатак подршке примарној породици особа са инвалидитетом као носиоцу подршке у самосталном животу особа са инвалидитетом на раном узрасту али и одраслој доби.
4. Није обезбеђена адекватна приступачност објектима јавне намене и објектима колективног становања, као и великом броју јавних објеката у смислу комуникацијске, архитектонске и когнитивне приступачности.
5. Когнитивна приступачност, као основ приступачности правима и услугама, за особе са интелектуалним и менталним тешкоћама није препозната.
6. Институт лишења пословне способности који је и даље актуелан у одредбама Породичног закона, негативно утиче на права и могућности особа са инвалидитетом на самостално одлучивање и уживање свих грађанских права.
7. Недовољан износ средстава за развој програма подршке запошљавању особа са инвалидитетом у отвореној средини.
8. Недовољна приступачност и систем подршке особама са инвалидитетом за приступ средњем и високом образовању.
9. Недовољна сензибилисаност запослених у систему здравствене заштите за пружање прилагођене услуге особама са инвалидитетом, нарочито особама са интелектуалним и менталним тешкоћама.

Међу кључним принципима на којима почива Предлог стратегије посебно је истакнута важност: једнакости особа са инвалидитетом кроз партиципацију у здравственом, образовном, економском, радном, социјалном, културном, политичком и другом животу заједнице и једнак приступ свим структурама друштва; превенције од дискриминације и насиља; родне равноправности; мултисекторског и мултидисциплинарног приступа кроз константну сарадњу у деловању свих актера на свим нивоима; укључивања особа са инвалидитетом у процесе креирања, спровођења и праћења мера и активности по принципу „Ништа о нама без нас”; примене „Универзалног дизајна” у смислу приступачности свеукупног окружења и могућности коришћења свих производа и услуга; сталног прикупљања статистичких података, анализа и евалуација постигнутих резултата ради креирања нових мера и активности у складу са потребама особа са инвалидитетом; константног информисања и подизања нивоа свести друштва о питањима инвалидитета, равноправности и остваривања права особа са инвалидитетом, као и поштовања принципа ЛНОБ - односно да нико не буде изостављен кроз стварање услова у којима ће подршка бити обезбеђена свим грађанима у потреби, а нарочито онима који су удаљени, изолованији и мање отпорни на стрес и промене.

Општи циљ ове стратегије представља: унапређен положај особа са инвалидитетом у циљу пуног уживања свих права и равноправног живота у заједници, кроз укључивање у све области друштвеног живота на једнакој основи уз пуно поштовање личног достојанства, независности, слободе избора и индивидуалности.

Да би се наведени општи циљ постигао, планирано је шест посебних циљева:

1. Унапређен систем социјалне заштите, кроз развој доступних и одрживих услуга за особе са инвалидитетом у локалној заједници;
2. Обезбеђено потпуно уживање права пословне способности, права на породични и партнерски живот;
3. Равноправно учешће особа са инвалидитетом у свим сегментима у животу заједнице уз обезбеђивање приступачности и доступности објеката и садржаја на комуникационо-информационом, архитектонском и когнитивном нивоу;
4. Унапређена економска независност особа са инвалидитетом кроз повећање укупне запослености и радне ангажованости, посебно кроз подршку особама са инвалидитетом које се не могу запослити ни под општим ни под посебним условима;
5. Унапређена доступност свих нивоа образовања особама са инвалидитетом;
6. Развој доступности програма ране интервенције и превенције на нивоу локалне заједнице за децу са сметњама у развоју и инвалидитетом и децу у ризику базирано на подршци целој породици.

За сваки од посебних циљева дефинисани су кључни показатељи учинка, мере које доприносе остварењу посебних циљева, институције које су надлежне за спровођење мера, као и институције учеснице у спровођењу мера и показатељи резултата за планиране мере. У току припреме Предлога стратегије, спровођене су консултације са представницима државних органа, органа локалне самоуправе, јавних служби, организација цивилног друштва и другим релевантним социјалним актерима. Први трогодишњи акциони план биће усвојен истовремено са усвајањем саме стратегије. У складу са Законом о планском систему Републике Србије, биће припремљени годишњи извештаји о спровођењу тог акционог плана, док ће се извештавање о резултатима спровођења Стратегије вршити по истеку сваке треће календарске године од дана усвајања, као и финалним извештајем који се подноси најкасније шест месеци након истека њене примене.

**IV Финансијска средства**

Финансијска средства за реализацију ове стратегије обезбеђиваће се из буџета Републике Србије у складу са билансним могућностима, а у складу са потребама додатна средства ће се обезбедити из донација, пројеката, међународне помоћи, као и из других извора.

Буџетска средства се неће користити ван оквира претходно планираних средстава за текућу буџетску годину и за наредне две фискалне године.

Детаљни приказ и образложење финансијских средстава за реализацију конкретних стратешких мера и активности биће представљени у оквиру акционих планова за њено спровођење. Први акциони план биће донет за период 2025-2027. године, а други за период 2028-2030. године.